Document ID: 31982R0048

*****
ΚΑΝΟΝΙΣΜΟΣ (ΕΟΚ) αριθ. 48/82 ΤΗΣ ΕΠΙΤΡΟΠΗΣ
της 11ης Ιανουαρίου 1982
περί δευτέρας τροποποιήσεως του κανονισμού (ΕΟΚ) αριθ. 1932/81 περί χορηγήσεως ενισχύσεως στο βούτυρο και στο συμπυκνωμένο βούτυρο που προορίζονται για παρασκευή προϊόντων ζαχαροπλαστικής, παγωτών και άλλων προϊόντων διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 12 παράγραφος 3,
Εκτιμώντας:
ότι σύμφωνα με τις διατάξεις του άρθρου 10 του κανονισμού (ΕΟΚ) αριθ. 1932/81 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 2814/81 (3), πρέπει να συσταθεί ασφάλεια μεταποιήσεως για το συμπυκνωμένο βούτυρο εντός προθεσμίας 30 ημερών μετά την τελευταία ημέρα υποβολής των προσφορών της σχετικής ειδικής δημοπρασίας και πριν γίνει η παρασκευή αυτού του συμπυκνωμένου βουτύρου· ότι σύμφωνα με το άρθρο 11 του ιδίου κανονισμού η ενίσχυση για το συμπυκνωμένο βούτυρο καταβάλλεται εντός προθεσμίας 60 ημερών μετά την προσκόμιση της αποδείξεως ότι η συνολική ποσότης του αποτελούντος αντικείμενο της προσφοράς συμπυκνωμένου βουτύρου παρεσκευάσθη· ότι ως εκ τούτου, στην περίπτωση που το συμπυκνωμένο βούτυρο δεν παρασκευασθεί, δεν θα υπάρξει ούτε καταβολή της ενισχύσεως ούτε αποδέσμευση της ασφαλείας μεταποιήσεως· ότι για να αποφευχθεί η σώρευση αυτή των συνεπειών, πρέπει να προσαρμοσθούν οι διατάξεις σχετικά με τη σύσταση της ασφαλείας μεταποιήσεως· ότι, επί πλέον, συντρέχει λόγος να διευκρινισθεί ότι η ενίσχυση καταβάλλεται ανάλογα με τις ποσότητες βουτύρων ή του συμπυκνωμένου βουτύρου για τις οποίες προσκομίσθηκαν οι απαιτούμενες αποδείξεις· ότι η διάταξη αυτή πρέπει να εφαρμοσθεί, κατόπιν αιτήσεως των ενδιαφερομένων, σε ποσότητες που έχουν τύχει επεξεργασίας προ της ενάρξεως της ισχύος του παρόντος κανονισμού·
ότι επ' ευκαιρία πρέπει να διορθωθεί λάθος του γαλλικού κειμένου του κανονισμού (ΕΟΚ) αριθ. 1932/81·
ότι η Επιτροπή Διαχειρίσεως Γάλακτος και Γαλακτοκομικών προϊόντων δεν διετύπωσε γνώμη εντός της προθεσμίας που ετέθη από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1932/81 τροποποιείται ως ακολούθως:
1. Το κείμενο του άρθρου 10 αντικαθίσταται από το ακόλουθο κείμενο:
«Άρθρο 10
1. Από την αρχή:
α) της παρασκευής που αναφέρεται στο άρθρο 2 παράγραφος 1 υπό α, όσον αφορά το συμπυκνωμένο βούτυρο, και
β) της μεταποιήσεως που αναφέρεται στο άρθρο 2 παράγραφος 1 υπό α, όσον αφορά το βούτυρο,
και μέχρι το τέλος της μεταποιήσεώς του σε προϊόντα που απαριθμούνται στο άρθρο 4 του κανονισμού (ΕΟΚ) αριθ. 262/79, τα εν λόγω προϊόντα υποβάλλονται σε τελωνειακό έλεγχο ή σε διοικητικό έλεγχο που παρέχει ισοδύναμες εγγυήσεις.
2. Στον έλεγχο που αναφέρεται στην παράγραφο 1 εφαρμόζονται οι διατάξεις του άρθρου 2 παράγραφος 2 του κανονισμού (ΕΟΚ) αριθ. 1687/76. Εκτός αυτού, όσον αφορά το συμπυκνωμένο βούτυρο εφαρμόζονται οι διατάξεις που προβλέπονται στο άρθρο 2 παράγραφος 3, στο άρθρο 6 παράγραφοι 2 και 3 και στα άρθρα 7, 8, 10, 11 και 14 του ίδιου κανονισμού, καθώς και οι διατάξεις του άρθρου 22 παράγραφος 3 του κανονισμού (ΕΟΚ) αριθ. 262/79. Οι ιδιαίτερες αναφορές που πρέπει να γίνουν στα τετραγωνίδια 104 και 106 του εντύπου ελέγχου εμφαίνονται στο παράρτημα ΙΙ.
3. Το Κράτος μέλος, στην επικράτεια του οποίου πραγματοποιούνται οι ενέργειες που αναφέρονται στο άρθρο 2 παράγραφος 1, αναλαμβάνει τους ελέγχους που προβλέπονται στο άρθρο 21 του κανονισμού (ΕΟΚ) αριθ. 262/79 και διασφαλίζει ώστε η περιεκτικότης σε λιπαρές ουσίες να μην είναι κατώτερη των ενδείξεων που αναφέρονται στην προσφορά, ζητώντας ενδεχομένως από τον υπερθεματιστή να του παράσχει την απόδειξη.»
2. Το κείμενο του άρθρου 11 αντικαθίσταται από το ακόλουθο κείμενο:
«Άρθρο 11
1. Η ενίσχυση που αναφέρεται στο άρθρο 1 καταβάλλεται στον υπερθεματιστή ή στον εντολοδόχο του μετά την προσκόμιση της αποδείξεως:
α) για το βούτυρο:
- ότι ανταποκρίνεται στους όρους που αναφέρονται στο άρθρο 1 παράγραφος 2 υπό α, και
- ότι μεταποιήθηκε σε προϊόντα που αναφέρονται στο άρθρο 2 παράγραφος 1 υπό α·
β) για το συμπυκνωμένο βούτυρο:
- ότι παρασκευάστηκε σύμφωνα με το άρθρο 2 παράγραφος 1 υπό β πρώτη παύλα, και
- ότι η ασφάλεια μεταποιήσεως που αναφέρεται στο άρθρο 7 παράγραφος 2 συνιστάται σύμφωνα με τις λεπτομέρειες που προβλέπονται στο άρθρο 6 παράγραφοι 2 και 3 για την ασφάλεια δημοπρασίας.
Εφαρμόζονται οι διατάξεις του άρθρου 12 του κανονισμού (ΕΟΚ) αριθ. 1687/76 οι σχετικές με την παροχή της αποδείξεως, ότι οι όροι που αφορούν τον έλεγχο τηρήθηκαν.
Η απόδειξη που αναφέρεται στα προηγούμενα εδάφια παρέχεται εντός προθεσμίας 18 μηνών από την τελευταία ημέρα υποβολής των προσφορών των σχετικών με την εν λόγω δημοπρασία.
2. Η ενίσχυση καταβάλλεται εντός προθεσμίας 60 ημερών μετά την προσκόμιση στον οργανισμό που αναφέρεται στην παράγραφο 3, κατά περίπτωση, των αποδείξεων που αναφέρονται στο άρθρο 1 εδάφιο 1 υπό α ή υπό β και κατά αναλογία των ποσοτήτων, για τις οποίες παρεσχέθηκαν οι αποδείξεις αυτές.
Εν τούτοις αίτηση προς καταβολή ενισχύσεως δεν δύναται να πραγματοποιείται παρά μόνο μία φορά μηνιαίως.
Σε περίπτωση ανωτέρας βίας ή στις περιπτώσεις όπου άρχισε διοικητική έρευνα σχετικά με το δικαίωμα ενισχύσεως, η πληρωμή πραγματοποιείται μόνο μετά την αναγνώριση του δικαιώματος ενισχύσεως.
3. Οι αποδείξεις που αναφέρονται στην παράγραφο 1, η αίτηση ενισχύσεως και τα έγγραφα που αναφέρονται στο άρθρο 2 παράγραφος 1 και στο άρθρο 5 παράγραφος 3 απευθύνονται δια διοικητικής οδού στην υπηρεσία ή στον οργανισμό, κατά την έννοια του άρθρου 4 του κανονισμού (ΕΟΚ) αριθ. 729/70, που είναι επιφορτισμένοι με την πληρωμή της ενισχύσεως.»
3. Στο άρθρο 12 παράγραφος 1 υπό γ οι όροι «μέσα στις αναφερόμενες προθεσμίες» αντικαθίστανται από τους όρους «μέσα στην προθεσμία που προβλέπεται στο άρθρο 11 παράγραφος 1 εδάφιο τρίτο».
4. Στη γαλλική μετάφραση του άρθρου 12 παράγραφος 3, οι όροι « του κανονισμού (ΕΟΚ) αριθ. 262/79» αντικαθίστανται από τους όρους «εφαρμόζονται του κανονισμού (ΕΟΚ) αριθ. 262/79».
Άρθρο 2
Κατόπιν αιτήσεως των ενδιαφερομένων, το τροποποιηθέν κείμενο του άρθρου 11 παράγραφος 2 εδάφιο πρώτο του κανονισμού (ΕΟΚ) αριθ. 1932/81, όσον αφορά την καταβολή ενισχύσεως κατ' αναλογία των ποσοτήτων για τις οποίες παρεσχέθησαν οι απαιτούμενες αποδείξεις, εφαρμόζεται στο βούτυρο και στο συμπυκνωμένο βούτυρο που αναφέρεται στον κανονισμό (ΕΟΚ) αριθ. 1932/81 προ της ενάρξεως ισχύος του παρόντος κανονισμού.
Στην περίπτωση αυτή, η ασφάλεια μεταποιήσεως ελευθερώνεται αμέσως ανάλογα με τις ποσότητες για τις οποίες δεν καταβάλλεται η ενίσχυση, μειωμένη κατά ποσό ίσο προς την ασφάλεια δημοπρασίας που παραμένει για τη σχετική ποσότητα.
Άρθρο 3
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 11 Ιανουαρίου 1982.

Labels: 17
19